ಬ್ರಿಟನ್ನಲ್ಲಿ ಕೋವಿಡ್19 ಲಸಿಕೆ ಸಾರ್ವಜನಿಕ ವಿತರಣೆ ಆರಂಭ: 90 ವರ್ಷದ ಹಿರಿಯಜ್ಜಿಗೆ ಮೊದಲ ಲಸಿಕೆ ಲಂಡನ್: ಫಿಝರ್ ಲಸಿಕೆ ಪಡೆದ ವಿಶ್ವದ ಮೊದಲ ಮಹಿಳೆ ಎಂಬ ಶ್ರೇಯಕ್ಕೆ ಬ್ರಿಟನ್ನ ಹಿರಿಯಜ್ಜಿ, 90ರ ಹರೆಯದ ಮಾರ್ಗರೇಟ್ ಕೀನನ್ ಮಂಗಳವಾರ ಭಾಜನರಾದರು. ತುರ್ತು ಬಳಕೆಗೆ ಅನುಮೋದನೆ ದೊರೆತ ನಂತರ, ಬ್ರಿಟನ್ನಲ್ಲಿ ಇಂದಿನಿಂದ ಡಿ.8 ಲಸಿಕೆಯ ಸಾರ್ವಜನಿಕ ವಿತರಣೆ ಆರಂಭವಾಗಿದೆ. ಮಧ್ಯ ಇಂಗ್ಲೆಂಡ್ನ ಕೋವೆಂಟ್ರಿ ಆಸ್ಪತ್ರೆಯಲ್ಲಿ ಸ್ಥಳೀಯ ಕಾಲಮಾನ ಮುಂಜಾನೆ 6.31ಕ್ಕೆ ಕೀಮನ್ಗೆ ಲಸಿಕೆ ನೀಡಲಾಯಿತು. ಕೋವಿಡ್19ರ ಲಸಿಕೆ ಪಡೆದ ಮೊದಲಿಗಳು ನಾನು ಎಂಬುದು ಹೆಮ್ಮೆಯ ವಿಚಾರ. ಹುಟ್ಟುಹಬ್ಬಕ್ಕೆ ಮೊದಲು ನನಗೆ ಸಿಕ್ಕ ಅತ್ಯುತ್ತಮ ಕೊಡುಗೆಯಿದು. ಈಗ ನಾನು ನನ್ನ ಕುಟುಂಬ ಮತ್ತು ಗೆಳೆಯಗೆಳತಿಯರೊಂದಿಗೆ ಧೈರ್ಯವಾಗಿ ಹೊಸ ವರ್ಷಾಚರಣೆಯಲ್ಲಿ ಪಾಲ್ಗೊಳ್ಳಬಹುದು ಎಂಬ ವಿಶ್ವಾಸ ಬಂದಿದೆ ಎಂದು ಕೀನನ್ ಹರ್ಷ ವ್ಯಕ್ತಪಡಿಸಿದ್ದಾರೆ. ಫಿಝರ್ ಮತ್ತು ಬಯೊಎನ್ಟೆಕ್ ಕಂಪನಿಗಳು ಜಂಟಿಯಾಗಿ ಅಭಿವೃದ್ಧಿಪಡಿಸಿರುವ ಕೋವಿಡ್19 ಲಸಿಕೆಯ ಸಾರ್ವಜನಿಕ ವಿತರಣೆ ಆರಂಭಿಸಿದ ಯೂರೋಪ್ನ ಮೊದಲ ದೇಶ ಎಂಬ ಕೀರ್ತಿಗೆ ಬ್ರಿಟನ್ ಪಾತ್ರವಾಗಿದೆ. ಕೊರೊನಾ ಸೋಂಕು ಮಣಿಸುವ ಹೋರಾಟದಲ್ಲಿ ಇದು ಮಹತ್ವದ ಮೈಲಿಗಲ್ಲು ಎಂದೇ ವಿಶ್ಲೇಷಿಸಲಾಗುತ್ತಿದೆ. ಸಾಮೂಹಿಕವಾಗಿ ಲಸಿಕೆಗಳನ್ನು ನೀಡುವ ಕಾರ್ಯ ಆರಂಭವಾದರೆ ಕೋವಿಡ್ಗೆ ಕಡಿವಾಣ ಬೀಳಲಿದೆ ಎಂಬ ಆಶಯ ವ್ಯಕ್ತವಾಗಿದೆ. ಆದರೆ 70 ಡಿಗ್ರಿ ಸೆಲ್ಶಿಯಸ್ನಲ್ಲಿ ಲಸಿಕೆಗಳನ್ನು ಸಂಗ್ರಹಿಸಿಡಬೇಕು ಎಂಬುದು ಈ ಲಸಿಕೆಯ ದೊಡ್ಡ ಮಿತಿ ಎನಿಸಿದೆ. ಹಲವು ದೇಶಗಳಲ್ಲಿ ಇಷ್ಟು ಪರಿಣಾಮಕಾರಿಯಾಗಿ ಕಾರ್ಯನಿರ್ವಹಿಸಬಲ್ಲ ಕೋಲ್ಡ್ ಸ್ಟೋರೇಜ್ಗಳು ಇಲ್ಲ. ಈವರೆಗೆ ವಿಶ್ವದ ವಿವಿಧೆಡೆ 15 ಲಕ್ಷಕ್ಕೂ ಹೆಚ್ಚು ಜನರು ಕೊರೊನಾ ಸೋಂಕಿನಿಂದ ಮೃತಪಟ್ಟಿದ್ದಾರೆ. ಹಲವು ದೇಶಗಳ ಆರ್ಥಿಕತೆ ಕೋರೊನಾ ಸೋಂಕು ತಡೆಯಲು ವಿಧಿಸಿದ ಲಾಕ್ಡೌನ್ನಿಂದಾಗಿ ಕುಸಿದಿದೆ. The post ಬ್ರಿಟನ್ನಲ್ಲಿ ಕೋವಿಡ್19 ಲಸಿಕೆ ಸಾರ್ವಜನಿಕ ವಿತರಣೆ ಆರಂಭ: 90 ವರ್ಷದ ಹಿರಿಯಜ್ಜಿಗೆ ಮೊದಲ ಲಸಿಕೆ appeared first on TV9 Kannada.